CINNEADH (AE) 2020/951 ÓN gCOMHAIRLE

an 26 Meitheamh 2020

maidir leis an gComhaontú um an gComhlimistéar Eitlíochta idir an tAontas Eorpach agus a Bhallstáit agus Poblacht na Moldóive a thabhairt i gcrích thar ceann an Aontais

TÁ COMHAIRLE AN AONTAIS EORPAIGH

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) i gcomhar le pointe (a)(v) den dara fomhír d'Airteagal 218(6) agus Airteagal 218(7) de,

Ag féachaint don togra ón gCoimisiún Eorpach,

Ag féachaint don toiliú ó Pharlaimint na hEorpa (1),

De bharr an mhéid seo a leanas:

(1) Síníodh an Comhaontú um an gComhlimistéar Eitlíochta idir an tAontas Eorpach agus a Bhallstáit agus Poblacht na Moldóive (2) (an "Comhaontú") an 26 Meitheamh 2012, faoi réir a thabhairt i gcrích, i gcomhréir le Cinneadh 2012/639/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle (3).

(2) Dhaingnigh gach Ballstát an Comhaontú seachas Poblacht na Cróite, a aontaíonn don Chomhaontú i gcomhréir le hIonstraim Aontachais 2012. An Prótacal lena leasaítear an Comhaontú um an gComhlimistéar Eitlíochta idir an tAontas Eorpach agus a Bhallstáit agus Poblacht na Moldóive, chun aontachas Phoblacht na Cróite leis an Aontas Eorpach a chur san áireamh (4), síníodh é an 22 Iúil 2015 i gcomhréir le Cinneadh (AE) 2015/1389 ón gComhairle (5).

(3) Ba cheart an Comhaontú a fhormheas thar ceann an Aontais.

(4) Áirítear, in Airteagail 4 agus 5 de Chinneadh 2012/639/AE, forálacha maidir le cinnteoireacht agus ionadaíocht i dtaca le hábhair éagsúla a leagtar amach sa Chomhaontú. I bhfianaise bhreithiúnas na Cúirte Breithiúnais an 28 Aibreán 2015 i gCás C-28/12 (6), Coimisiún v Comhairle, ba cheart deireadh a chur le cur i bhfeidhm na bhforálacha sin. Ag féachaint do na Conarthaí, níl gá le forálacha nua maidir leis na hábhair sin agus níl gá a thuilleadh leis na forálacha a bhaineann le faisnéis a sholáthar don Choimisiún a leagtar amach in Airteagal 6 de Chinneadh 2012/639/AE. Dá thoradh sin, ba cheart míreanna 2 go 5 d'Airteagal 4 agus Airteagal 5 agus Airteagal 6 de Chinneadh 2012/639/AE scor d'fheidhm a bheith acu ar dháta theacht i bhfeidhm an Chinnidh seo,

TAR ÉIS AN CINNEADH SEO A GHLACADH:

Airteagal 1 Déantar an Comhaontú um an gComhlimistéar Eitlíochta idir an tAontas Eorpach agus na Ballstáit agus Poblacht na Moldóive a fhormheas leis seo thar ceann an Aontais (7).

Airteagal 2 Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 29(1) den Chomhaontú.

Airteagal 3 An seasamh atá le glacadh thar ceann an Aontais a mhéid a bhaineann le cinntí an Chomhchoiste faoi phointe (a) d'Airteagal 26(7) den Chomhaontú maidir le reachtaíocht an Aontais a áireamh in Iarscríbhinn III a ghabhann leis an gComhaontú, faoi réir aon choigeartuithe teicniúla is gá, cuirfidh an Coimisiún in iúl é, tar éis dó é a chur faoi bhráid na Comhairle nó a comhlachtaí ullmhúcháin le haghaidh comhairliúcháin, de réir mar a chinnfidh an Chomhairle.

Airteagal 4 Scoirfidh míreanna 2 go 5 d'Airteagal 4 agus Airteagal 5 agus Airteagal 6 de Chinneadh 2012/639/AE d'fheidhm a bheith acu ar dháta theacht i bhfeidhm an Chinnidh seo.

Airteagal 5 Tiocfaidh an Cinneadh seo i bhfeidhm dáta a ghlactha.

Arna dhéanamh/déanamh sa Bhruiséil, an 26 Meitheamh 2020. Thar ceann na Comhairle An tUachtarán A.METELKO-ZGOMBIĆ

(1) Toiliú an 17 Meitheamh 2020 (nár foilsíodh fós san Iris Oifigiúil).

(2) IO L 292, 20.10.2012, lch. 3.

(3) Cinneadh 2012/639/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle an 7 Meitheamh 2012, maidir le síniú, thar ceann an Aontais, agus cur i bhfeidhm sealadach, an Chomhaontaithe um an gComhlimistéar Eitlíochta idir an tAontas Eorpach agus a Bhallstáit agus Poblacht na Moldóive (IO L 292, 20.10.2012, lch. 1).

(4) IO L 215, 14.8.2015, lch. 3.

(5) Cinneadh (AE) 2015/1389 ón gComhairle an 7 Bealtaine 2015 maidir le síniú, thar ceann an Aontais agus a Bhallstát, agus cur i bhfeidhm sealadach, Prótacail lena leasaítear an Comhaontú um an gComhlimistéar Eitlíochta idir an tAontas Eorpach agus a Bhallstáit agus Poblacht na Moldóive, chun aontachas Phoblacht na Cróite leis an Aontas Eorpach a chur san áireamh (IO L 215, 14.8.2015, lch. 1).

(6) Breithiúnas ón gCúirt Bhreithiúnais an 28 Aibreán 2015, Coimisiún v Comhairle, Cás C‐28/12, ECLI:EU:C:2015:282.

(7) Foilsíodh téacs an Chomhaontaithe in IO L 292, 20.10.2012, lch. 3, mar aon leis an gcinneadh maidir le síniú.